Kibar 112: Sebg n sãam batayo
GES-Y batayo wã sẽn bõrd koomã pʋgẽ! Yãmb nee nebã sẽn be koomẽ wã bɩ? Kẽer zoe n paam n yiime. A Poll me paam n yiime. Yãmb ne-a-la fotã zug bɩ? Bɩ d ges bũmb ning sẽn maane.
Tẽeg-y tɩ b ra kẽesa a Poll bãens yʋʋm a yiib Sezaare. La rẽ poore, b kɩtame tɩ yẽ ne bi-bees a wãn kẽ batayo n na n kẽng Rom. B sẽn wa n yõsgd Kɛrɛtã, seb-kẽeng n yiki. Sebgã ra fugda wʋsg hal tɩ rapã pa tõe n wẽn batayo wã meng ye. Wĩndgã ra pukdame n tãag a kõom tɩ b pa tol n yã-a ye. Yʋng me b ra pa tõe n yã ãdsã ye. Sẽn kaoos rasem wʋsgã yĩnga, neb nins sẽn da be batayo wã pʋgẽ wã wa n tẽedame tɩ b fãa na n kiime.
La a Poll yikame n yeel yaa: ‘Yãmb ned ba a yembr ka na n ki ye, yaa batayo wã bal n na n sãame, bala Wẽnnaam malɛk n wa mam nengẽ yʋngã n yeel maam yaa: “Polle, ra zoe rabeem ye, yaa tɩlae tɩ fo ta Rom naab a Sezaar nengẽ. La gese, Wẽnnaam na n fãaga foo ne neb nins fãa sẽn be batayo wã pʋgẽ wã.” ’
Sebgã sẽn sɩngã taa rasem 14 masã. Rasem piig la a naas raarã yʋn-sʋka, batayo wã rãmb yãame tɩ koomã boogdame. Zĩigã sẽn da yaa lik tɩ b yɛɛsd tɩ batayo wã na n tɩ fãoo pĩigã yĩnga, b loba kud-zɩsd a naas sẽn loe ne sɛn dãmb koomã pʋgẽ tɩ tʋg n sud tẽnga. Vẽkembeoogã, b yãa mogrã rʋʋnd tɩ b mak n na n ta be.
La b sẽn wa n kolgd rʋʋndã, batayo wã rʋʋ kunkubr n ka ye tõe n loog ye. Mogrã koom pem-a lame t’a sɩng sãango. Sodaas naab ning sẽn da get-a bi-beesã yellã yeelame yaa: ‘Bɩ neb nins sẽn mi rugbã reng n kẽ koomẽ wã n dug n ta tẽngã, tɩ neb a taabã sẽn kellã gãd koglgã ra-pegdã n paam n dug n yi.’ B sɩd maana woto tɩ neb kobs-yi la pis-yopoe la a yoob nins sẽn da be batayo wã pʋgẽ wã fãa põse. Sɩd yɩɩ wa malɛkã sẽn da yeelã.
B sẽn sig tẽng ningã yʋʋr la Malte. Beenẽ nebã yaa nin-sõma. B gesa neb nins sẽn da be batayo wã pʋgẽ wã yell neere. Sebgã sẽn wa n yõkã, b kẽesa a Poll batayo a to pʋgẽ t’a na n kẽng Rom.
Tʋʋma 27:1-44; 28:1-14.
Sogsgo
- A Poll dãmb sẽn wa n yõsgd Kɛrɛtã, bõe n maan b batayo wã?
- A Poll yeela neb nins sẽn da be batayo wã pʋgẽ wã tɩ bõe?
- Bõe n maan tɩ batayo wã sãame?
- Bõe la sodaasã naab yeel nebã, la neb a wãn n põse?
- B sẽn yals tẽng ningã yʋʋr la bõe, la sebgã sẽn wa n yõkã, b maana a Poll bõe?
Sogsg a taaba
- Karm-y Tʋʋm 27:1-44.
Tõnd sã n karem a Poll Rom kẽndã kibare, wãn to la rẽ kɩtd tɩ tõnd kɩs sɩd n paas tɩ Biiblã sẽn yet bũmb ninsã yaa sɩd kɛpɩ? (Tʋʋ. 27:16-19, 27-32; Luk 1:3; 2 Tɩm. 3:16, 17)
- Karm-y Tʋʋm 28:1-14.
Malt nebã ne b sẽn da pa tũud Wẽnnaamã sã n maana a Poll ne neb nins sẽn da be batayo wã pʋgẽ wã ‘neer wʋsgo,’ wilgdame tɩ kiris-nebã segd n maana bõe, la wãn to la b tõe n sɩd maan dẽ? (Tʋʋ. 28:1, 2; Heb. 13:1, 2; 1 Pɩɛ. 4:9)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn